b'\n_START_ARTICLE_\nEmily Dickinson\n_START_SECTION_\n\xc5\xbdivljenjepis\n_START_PARAGRAPH_\nRodila se je v ugledni in v lokalnem okolju dobro znani dru\xc5\xbeini. V mladosti je sedem let \xc5\xa1tudirala na Akademiji v Amherstu, nato pa za kratek \xc4\x8das na dekli\xc5\xa1kem semeni\xc5\xa1\xc4\x8du Mount Holyoke, preden se je vrnila domov. Ve\xc4\x8dino \xc5\xbeivljenja je pre\xc5\xbeivela v osami. Sokrajani so jo imeli za ekscentri\xc4\x8dno, znana je bila po ljubezni do belih obla\xc4\x8dil in izogibanju gostov, ki so prihajali v hi\xc5\xa1o, kasneje pa tudi po tem, da je ve\xc4\x8dino \xc4\x8dasa pre\xc5\xbeivela zaprta v svoji spalnici. Nikoli se ni poro\xc4\x8dila in ve\xc4\x8dino prijateljstev je vzdr\xc5\xbeevala preko pisem. Po mnenju sodobnih psihologov naj bi med drugim trpela za epilepsijo in agorafobijo, ki takrat \xc5\xa1e nista bili prepoznani._NEWLINE_V zasebnosti je bila plodovita pesnica, a je manj kot ducat njenih skoraj 1800 pesmi do\xc5\xbeivelo objavo za \xc4\x8dasa njenega \xc5\xbeivljenja. Tiste, ki so bile objavljene, so zalo\xc5\xbeniki mo\xc4\x8dno spremenili, da so ustrezale normam za poezijo tistega \xc4\x8dasa. V izvirniku se njena poezija precej razlikuje od poezije njenih sodobnikov: vrstice so kratke, obi\xc4\x8dajno nimajo naslovov in pogosto vsebujejo \xc5\xa1epaste rime, kot tudi nenavadno uporabo velikih za\xc4\x8detnic in lo\xc4\x8dil. \xc5\xa0tevilne pesmi govorijo o smrti in nesmrtnosti, ki sta bili tudi stalni temi njenih pisem._NEWLINE_Njeni znanci so bili verjetno seznanjeni z njenim pisanjem, a je obseg njene ustvarjalnosti postal znan v javnosti \xc5\xa1ele po njeni smrti leta 1886, ko je njena mlaj\xc5\xa1a sestra Lavinia na\xc5\xa1la zapiske. Prvo pesni\xc5\xa1ko zbirko Emily Dickinson sta leta 1890 izdala njena znanca Thomas Wentworth Higginson in Mabel Loomis Todd, ki sta prav tako mo\xc4\x8dno spremenila vsebino. Prvo celovito in ve\xc4\x8djidel nespremenjeno zbirko njenih pesmi je \xc5\xa1ele leta 1955 izdal Thomas H. Johnson pod naslovom The Poems of Emily Dickinson. V sloven\xc5\xa1\xc4\x8dino je preveden le manj\xc5\xa1i del, saj so za prevajanje zelo te\xc5\xbeavne.'